
CLARE CONNELLY

Bundet av sannheten

Miniserie: Gjenforeningen 


Graciano Cortéz har lett etter broren hele livet. Han kunne aldri ha forutsett at jakten ville lede ham til sjeik Tariqs slottsdører … Dette er del en i miniserien Gjenforeningen.

Clare Connelly vokste opp i en liten småby i Australia, i en leseglad familie. Hun tilbragte mye av barndommen oppe i et tre, med en Harlequinbok i hånden. Clare er gift med sin egen hverdagshelt og de bor i en bungalow ved havet sammen med de to barna sine. Hun stirrer ofte tomt ut i luften, et sikkert tegn på at hun befinner seg i verdenen som tilhører karakterene hennes. Hun har en forkjærlighet for fransk mat og iskald champagne, og Harlequinromaner er fortsatt favoritten hennes. Å skrive for Harlequin er en drøm som har gått i oppfyllelse.

«Jeg er så lei for det, jeg …» Unnskyldningen døde på Alicia Griffithsʼ lepper da hun så opp, forbi en bred brystkasse, brede skuldre og solbrun nakke, og inn i et ansikt som ikke bare var kjent for henne, men som hadde brent seg fast på netthinnen.

Til tross for at det hadde gått ti år, var ikke mannen foran henne til å ta feil av.

Graciano Cortéz.

«Alicia.» Overraskelsen var tydelig, men han kom seg langt raskere enn henne, og de mørke øynene hans betraktet henne hele veien fra toppen av det lyse håret til de store, grønne øynene og de rosa, buede leppene, og deretter videre ned til aftenkjolen i silke. Hun hadde allerede vært en nervebunt, dette var den største veldedighetsgallaen hun hadde organisert, og hun hadde lagt mye press på seg selv for å samle inn en liten formue. Men å se Graciano fikk henne helt ut av balanse.

«Hva gjør du her?» utbrøt hun.

«Sist jeg sjekket, var det et fritt land», sa han med en stemme som var full av autoritet og hån, og med en aksent som var så velkjent for henne at hun krummet tærne i skoene. Alt inni henne trakk seg sammen. Denne mannen, han var et synkehull. Det hadde han alltid vært. Men nå var det mye verre enn som så. Han var også faren til datteren hennes. Datteren deres, et barn han ikke visste noe om, fordi han hadde gjort det umulig for Alicia å kontakte ham etter den forferdelige, hjerteskjærende morgenen i Sevilla.

«Kom du hit for å treffe meg?» spurte hun, forvirret over at han hadde dukket opp etter ti år. Herregud, var det mulig at han visste om Annie? Hadde han kommet for å konfrontere Alicia? For å ta med seg Annie? All varmen forsvant fra ansiktet hennes da muligheten for det boret seg dypt inn i hjertet hennes.

«Hvilken grunn kan jeg ha til å ville treffe deg, Alicia?»

Hun sperret opp øynene, og selv om hun visste at hun burde være glad for at han ikke visste sannheten, gjorde det henne bare mer nervøs.

Sist hun så denne mannen, hadde han vært atten år gammel, fortsatt tenåring, men med mer besluttsomhet i lillefingeren enn de fleste har i hele kroppen. Det måtte være en grunn til at han var på auksjonen.

«Si det du», sa hun og kastet et raskt blikk over skulderen hans. Hun trengte å komme seg mot scenen, men føttene var som limt til bakken.

«Ingen spesiell grunn», sa han bestemt. «For ti år siden sverget jeg på at du var den siste personen jeg ønsket å treffe, og min mening har ikke endret seg.»

Hun rykket til da hun hørte det kalde tonefallet. Den morgenen i Sevilla, farens ord, det han hadde beskyldt Graciano for, det var brent inn i hukommelsen hennes. Hvor mange netter hadde hun ikke drømt om det, ønsket at hun hadde gjort noe, sagt noe? I stedet hadde hun tatt farens parti og sett denne mannen bli utslettet, mobbet og deretter sendt på dør. Glem at hun hadde forsøkt å be om unnskyldning og forklare. At hun hadde forsøkt å fortelle ham om barnet de hadde unnfanget.

Han hadde fjernet Alicia fullstendig fra livet sitt, og det kunne hun ikke klandre ham for.

«Det er lenge siden», sa hun stille, selv om det egentlig ikke var sant. Annie gjorde fortiden deres veldig, veldig relevant.

«Ja», sa han og trakk på skuldrene. «Unnskyld meg, men daten min venter.»

Før hun rakk å stoppe seg selv, kastet hun et blikk over skulderen og så en langbeint, rødhåret kvinne komme ut fra dametoalettet og spankulere mot Graciano som om hun befant seg på en catwalk og ikke i en hotellkorridor.

«Graciano …» Hva skulle hun legge til? Hun tenkte først og fremst på Annie. Hun hadde forsøkt å fortelle ham det, men etter hvert som han hadde blitt mer og mer vellykket, hadde det blitt umulig å få kontakt med ham. Til slutt hadde hun gitt opp og slått seg til ro med at selv om hun hadde fortalt ham det, ville han ikke ha villet ha noe med Alicias barn å gjøre. Men nå? Han stod rett foran henne. Alicia var vel forpliktet til å finne en måte å fortelle ham nyheten på?

Og hva så?

Risikere en foreldretvist hvis hun hadde tatt feil?

Med en som var så rik og mektig?

«Kan vi ta en drink sammen senere?» sa hun forsiktig, vel vitende om at uansett hvor redd hun var for å fortelle ham det, var det det riktige å gjøre. Hun trengte i hvert fall å bli kjent med ham igjen nå som hun hadde denne muligheten, for å finne ut hva neste skritt skulle være. Annie måtte tross alt være hennes førsteprioritet. Uansett hvilken gjeld hun hadde til Graciano, var den blitt utvannet av at han nektet å ta telefonen hennes, og deretter endret nummeret sitt for å være sikker på at hun fikk beskjeden, høyt og tydelig.

«Nei.»

«Gi meg ti minutter.»

«Det er lenge siden jeg har følt at jeg har trengt å gi deg noe som helst», utbrøt han, og hun skjønte da at tiden som hadde gått ikke hadde dempet følelsene hans i det hele tatt. Han var like sint for behandlingen nå som han hadde vært den gangen.

Og det var ikke så rart. Faren hadde skjelt ut mannen i nesten tretti minutter og Alicia hadde stått der, taus, ved farens side, medskyldig i mishandlingen fordi hun ikke hadde sagt noe. Hun kunne fremdeles huske Gracianos ansiktsuttrykk da han vendte seg mot henne. Hun visste at han hadde ventet på at hun skulle forsvare ham og forklare at det ikke hadde vært et seksuelt overgrep, men et forhold.

Men Alicia hadde ikke orket å pådra seg farens sinne. Hun hadde satt selvoppholdelse over alt annet, selv Graciano.

For en mann som Graciano, som var like stolt som solen var varm, og som hadde blitt mishandlet og forlatt nesten hele livet, var avvisningen hennes utilgivelig.

«Vær så snill.»

Den rødhårede var nesten helt borte hos dem nå, og Alicia visste at vinduet var i ferd med å lukke seg. Men hvis han hadde kommet til ballet, ville assistenten hennes ha kontaktinformasjonen hans. Hun trengte ikke å gjøre noe i kveld.

«Glem det», sa hun etter en stund. «Det spiller ingen rolle.»

Han senket hodet i taus enighet, og før hun rakk å si et ord til, snudde han seg, la en arm rundt livet på den rødhårede og førte henne lenger inn i ballsalen, der den festlige stemningen var helt i strid med den kvelende følelsen dypt i Alicias mage.

Døren til fortiden hadde nettopp åpnet seg, og hun hadde ikke noe annet valg enn å gå gjennom den.

Det var ikke mye som kunne overraske Graciano Cortéz. Men sannheten var at ti år etter at han ble kastet ut av Alicia Griffithsʼ hjem, hadde han virkelig trodd at han aldri ville se henne igjen. Han trodde at hun ikke lenger hadde makt over ham, at han var utenfor hennes rekkevidde. Han trodde at hun var død for ham.

For ti år siden, i den korte, lykkelige perioden av livet hans, trodde han et øyeblikk at han hadde funnet fotfeste, at noen hadde akseptert ham akkurat som han var, til og med elsket ham. En som hadde fått ham til å smile, le og stole på seg selv, og som hadde vekket til live alt det han trodde var dødt inni ham.

Det var derfor den morgenen hadde vært så forferdelig.

Bitterheten skyllet over ham, mens minnene om den dumme tabben traff hjernen som en dampveivals.

Du er verdiløs, gutt, rent gateavskum tvers igjennom, og det vil du alltid være. Alltid. Du er død for meg. Forsvinn fra eiendommen min før jeg ringer politiet.

Selv nå, ti år senere, hadde den fæle morgenen evnen til å fylle kroppen med adrenalin og munnen med en metallisk smak.

Ved den første testen av hans sanne følelser hadde Edward kastet Graciano ut på gata igjen, uten å bry seg om hvordan avvisningen kunne påvirke ham. Og Alicia hadde sett på, taus, og valgt å lyve for faren istedenfor å innrømme at sexen hadde vært frivillig, at de var … nei, ikke forelsket. Det hadde ikke vært det. Den gangen trodde han at de var det, men han hadde vært en dum, tåpelig tenåring som lette etter noe som ikke fantes.

Det hadde vært hormoner, lyst, begjær, gleden og fristelsen ved den forbudte frukten, et av tidenes eldste forføringsverktøy. Han ville ha henne fordi han ikke kunne få henne. Kjærlighet var ikke en del av det. Alicia hadde latt faren anklage ham for voldtekt og kaste ham ut på gata igjen. Hun hadde beveget seg nærmere Edward, stukket hånden inn i armkroken til presten og gjort det klart at hun ikke hadde til hensikt å si sannheten.

Hun hadde forrådt Graciano. Han hadde lært mye av henne og faren hennes, og siden da hadde han holdt folk på en armlengdes avstand.

Han bet tennene sammen og kikket intenst på henne der hun gikk inn på scenen. Smilet hennes var selvbevisst. På grunn av ham?

«God kveld.» Øynene hennes sveipet over folkemengden. Så hun etter ham?

At hun var eldre, var åpenbart. Hun var mer sofistikert og kvinnelig og hadde en langt mindre rampete fremtoning enn sekstenåringen han hadde fulgt etter som en hundevalp da han selv bare var atten. Håret var fortsatt lyst. Sminken var upåklagelig, den Alicia han kjente hadde aldri brukt noe kosmetikk. Faren hennes ville aldri ha tillatt det for sin lille jente.

Objektivt sett var hun vakker, men det hadde hun alltid vært. Til tross for at han hatet henne, hadde Graciano kjent gamle følelser av begjær røre seg i magen og fått lyst til å lene seg frem og stryke det løse håret hennes bort fra ansiktet, la fingrene gli over kinnene hennes. Han hadde hatt lyst til å berøre de myke leppene hennes med hånden, og deretter med munnen.

Det var ti år siden de hadde rørt ved hverandre, og han hadde vært sammen med nok kvinner siden den gang til å vite hvordan han skulle tilfredsstille kroppens behov. Men dette var annerledes.

Han begjærte ikke bare Alicia.

Det var mørkere enn som så.

Han følte en trang til å være sammen med henne, til å minne henne om det de hadde delt før faren ødela det. Å få henne til å innrømme at det hadde betydd noe. Før det øyeblikket hadde han ikke innsett hvor mye han trengte det.

Faren hennes hadde såret ham, ja, men det var Alicias avvisning som ugjenkallelig hadde ødelagt noe i ham. Hun hadde oppført seg som om han ikke betød noe for henne. og plutselig var det det viktigste i Gracianos liv å få henne til å innrømme at det ikke var tilfelle.

«Takk for at dere kom.» Stemmen hennes skalv litt, og han lente seg fremover og lurte på om det var effekten av å se ham igjen som hadde gjort henne nervøs. «Dette er det fjerde året jeg har fått æren av å organisere den årlige veldedighetsauksjonen til McGiven House, og det er det første året jeg deltar», la hun til med en grimase. Publikum jublet høylytt. Hun løftet hendene, uanstrengt sjarmerende og beskjeden på en måte han oppfattet som planlagt. Den begeistrede responsen vitnet tross alt om en etablert aksept av at hun var svært etterspurt.

Han lente seg litt forover i stolen, uten å ta hensyn til menneskene rundt bordet, inkludert daten hans, som han i det øyeblikket ikke engang husket navnet på.

Kan vi møtes til en drink senere?

Han hadde vært så fristet til å si ja, og det var derfor han umiddelbart hadde svart nei.

Han bøyde hodet, pustet anstrengt, og følte at daten kastet et nysgjerrig blikk på ham. Det fikk Graciano til å ta seg sammen, og han husket en viktig lekse han hadde lært for mange år siden: avslør aldri følelsene dine. Hold kortene tett til brystet. Vis aldri hva du føler.

La dem aldri få vite at du har det vondt.

La aldri noen se smerten din.

Han rettet seg opp med fornyet besluttsomhet i blikket mens han fokuserte med laserlignende intensitet på scenen og ventet tilsynelatende rolig mens veldedighetsauksjonen fortsatte, og mange verdifulle gjenstander ble tilbudt det begeistrede publikummet. Beløpene var virkelig imponerende og gjenspeilte både verdien av gjenstandene og sakens verdi: McGiven House tilbød botilbud til personer som flyktet fra vold i hjemmet. Det var en hjertesak for Graciano, han hadde selv donert millioner av euro til slike veldedige organisasjoner, men likevel føltes det aldri som nok.

Før han kunne glemme hvordan det var å legge seg sulten og redd, ville han aldri føle at han hadde gjort det som var nødvendig.

Mens han så på henne, så uanstrengt grasiøs og sjarmerende, og overbeviste alle om at hjertet hennes var av rent gull, kunne han bare tenke på hva hun hadde gjort mot ham, hvor lett hun syntes det var å se ham bli kastet ut på gaten igjen, og hvordan avvisningen hadde såret ham.

Graciano tok ikke beslutninger basert på følelsesmessige impulser, det var ikke klokt. Men i dette øyeblikket var det hevngjerrighet, og et ønske om gjengjeldelse, som fikk hans indre til å brenne av besluttsomhet. For ti år siden hadde hun ødelagt tilliten hans, og selv om han hadde gått videre og skapt seg litt av et liv, hadde effekten av behandlingen hennes spredt seg gjennom livet hans som forgiftede tentakler, og han søkte, og trengte, en slags eksorsisme.

Alicia Griffiths skulle bli hans, og han skulle få henne til å innrømme at det var feil av henne å forkaste ham som om han var søppel.

«Minn meg på hvorfor jeg lot meg overtale til dette?» mumlet Alicia til assistenten sin og sendte henne et bønnfallende blikk da det nest siste auksjonsobjektet gikk inn i en vanvittig budkrig. Det hadde vært nervepirrende nok før hun visste at Graciano var blant publikum.

«Fordi du er altruismen selv», sa Connie med et blunk.

«Ja, ja, men jeg er altruist i kulissene. Å auksjonere bort meg selv er galskap.»

«For det første auksjonerer du bort din betydelige erfaring som arrangementsplanlegger, ikke deg selv. For det andre er det altfor sent å trekke seg. Jeg vet tilfeldigvis at Maude Peterson er desperat etter å sikre seg deg til barnebarnets bryllup og har sjekkheftet sitt klart.»

«Et bryllup?» Det ville kreve at hun la til side sin tro om at ingen levde lykkelig i alle sine dager, eller i hvert fall lot som.

«Et svært kostbart engelsk bryllup på landet med en liste over velstående gjester som alle ville være utmerkede givere til veldedighetsorganisasjonen vår», påpekte Connie og bragte Alicias oppmerksomhet tilbake til det aktuelle scenariet.

«Jeg tror ikke jeg kan be om donasjoner i et bryllup.»

«Nei, men Maude er en sladrehank.»

«Ja, det er sant.» Alicia lot blikket gli over publikum mens magen vendte og vred seg. Bare tanken på at Graciano var der, at han så på henne, fikk henne til å føle seg utilpass.

Hun fikk sommerfugler i magen da auksjonarius hevet hammeren. Øynene flakket mot skjermen bak ham, og hun blunket overrasket over det enorme beløpet førsteklasses tur til New York, donert av en fotballspiller, hadde innbrakt. Langt over billettprisen, men det var selvfølgelig ikke bare flybilletter og førsteklasses innkvartering: Den internasjonalt kjente idrettsstjernen hadde tilbudt seg å lage middag til vinnerne og ta imot dem i hjemmet sitt, en virkelig sjenerøs donasjon. Alle gjorde sitt, og nå var det Alicias tur.

Dessuten var det ikke så vanskelig å ta en ukes ferie og bruke den til å planlegge et arrangement. Hun kunne planlegge et hvilket som helst arrangement i søvne, og det ville være fint å bruke ferdighetene sine til noe annet enn veldedighetsmiddager, morsomme løp og auksjoner.

Auksjonarius begynte å presentere Alicia og leste opp biografien Connie hadde gitt henne:

«Alicia Griffiths er et navn vi alle kjenner for hennes utrettelige arbeid i McGiven House. Siden hun kom inn i organisasjonen for fire år siden, har hun mer enn tredoblet inntektene og profilert organisasjonen, noe som har gjort det mulig for oss å firedoble tilbudet vårt. I praksis betyr det at vi hjelper mange flere mennesker fordi hun har satt oss i stand til det. Før hun begynte i McGiven House, jobbet Alicia for kongefamilien som protokoll- og arrangementsansvarlig, og nå kan du dra nytte av hennes erfaring og kompetanse som arrangementsplanlegger. Alicia tilbyr generøst en uke av sin tid til å arrangere det arrangementet du har i tankene. Uansett om det er et bedriftsarrangement eller et privat arrangement, er det bare fantasien som setter grenser.»

Auksjonarius snudde seg mot siden av ballsalen, der Alicia fortsatt ventet i kulissene. «Alicia? Kom opp på scenen.»

Hun hadde tusen knuter i magen og skjelvende knær. Han var der ute et sted, det hånlige blikket forfulgte henne.

«Er du sikker på at jeg ikke kan trekke meg?» mumlet hun til Connie, idet hun tok et skritt opp på scenen.

«Helt sikker.» Alicia gikk bort til auksjonarius og var glad for at det var umulig å se ut i mengden, for nervene hennes ville ikke ha tålt tanken på alle øynene som stirret tilbake på henne.

«Skal vi starte budrunden på ti tusen pund?»

Hva om ingen bød på henne? Og Graciano var der for å bevitne det.

«Ti tusen pund!» Hun kjente igjen Maudes stemme. Bryllupet var tydeligvis noe helt spesielt for den eldre kvinnen. Et øyeblikk kjente Alicia et velkjent stikk, den samme smertelige følelsen av lengsel når hun ble konfrontert med et familiemedlems kjærlighet til et annet. Så fint det måtte være å ha noen som var beredt til å kjempe kampene sine! Men Alicia hadde til syvende og sist utkjempet sine egne kamper, og gjorde det fortsatt. Å være alenemor, selv til en vidunderlig liten jente, var ingen dans på roser.

«Ti tusen pund», sa auksjonarius etter en kort pause som bar preg av overraskelse. Han lente seg fremover på talerstolen. «Har jeg femten?»

«Femten! En annen stemme, en kvinne, meldte seg inn i kampen.»

Før auksjonarius rakk å svare, slo Maude til. «Tjue!»

Så en annen stemme, en mann denne gangen, og eldre. «Tjuefem.»

Alicia snudde seg mot Connie og så overrasket ut. Dette hadde hun ikke forventet.

«Tretti!» Maude igjen. Hun var virkelig fast bestemt.

«Trettifem.» Den andre kvinnestemmen.

«Femti!» ropte Maude, og Alicia kunne se for seg kvinnens bestemte ansiktsuttrykk.

«Jeg har femti tusen pund for en uke av Alicias tid.»

Alicia gravde neglene ned i håndflaten. Hun var nødt til å gjøre alt hun kunne for å få til det hersens bryllupet: duer, regnbuer, magi. Det måtte bli perfekt.

Med et smil om munnen og et hjerte som banket så høyt at det fylte ørene hennes, skannet hun rommet. Lysene var for sterke til at hun kunne se klart, men hun visste at han var der ute, og det satte fyr på hver eneste nerve i kroppen.

«Femti tusen pund. Første gang.» Auksjonarius tok en dramatisk pause, uten at det egentlig var nødvendig. Ingen ville bruke mer enn det på en arrangementsplanlegger. «Andre gang.»

Alicia holdt pusten sammen med resten av publikum. Det var helt stille. Hun ventet på at hammeren skulle falle, desperat etter at dette skulle være over, slik at hun kunne skynde seg av scenen, men i sekundene før, akkurat idet auksjonarius løftet den, lød en stemme, klar og brysk, med aksent.

«Fem hundre tusen pund.»

Stillheten ble avløst av mumling av sjokk, og Alicia løftet en hånd til leppene. Hun kjente igjen stemmen med en gang. Hjertet satte seg i halsen, og hun snudde seg mot auksjonarius, som strålte av glede.

«Bare for å være sikker på at jeg ikke hørte feil … var det fem hundre tusen pund?»

«Ja.»

Alicia stod der, midt i en verden som hadde begynt å snurre altfor fort rundt sin egen akse. «Det er virkelig et sjenerøst tilbud! Er du en registrert budgiver, sir?»

Alicia lente seg nærmere igjen og snakket automatisk med en stemme tung av følelser. «Alle billettinnehavere er forhåndsregistrert for å by.»

Auksjonarius dekket til mikrofonen. «Da er det bindende.»

Alicia snudde seg mot folkemengden. I stillhet tryglet hun Graciano, hvor enn han var, om å tenke seg om. Men det var for sent. Et så sjenerøst tilbud ville bli snappet opp av auksjonarius, som skyndte seg å slippe hammeren. Alicia rykket til og stirret utover folkemengden med store øyne.

«Mine damer og herrer, for en helt eksepsjonell kveld. De av dere som er så heldige å sikre dere en gjenstand eller en person, vennligst legg igjen opplysninger og betalingsinformasjon i administrasjonsskranken nær døren innen en time. Avhenting vil bli ordnet mandag morgen.»

Alicia ventet ved administrasjonsskranken med nerver som ikke ville roe seg. Fem hundre tusen pund? Hva i all verden hadde han tenkt på?

Hun gikk bak pulten mens andre vinnere kom inn og signerte kontrakter som forpliktet dem til å betale for varene sine, eller la igjen sjekker som Connie skulle se til på kontoret mandag morgen. Hun ventet og lot blikket gli over folkemengden på jakt etter Graciano. Kanskje hun kunne få ham til å ombestemme seg?

Men tanken på å miste pengene til veldedighetsorganisasjonen strammet seg som en løkke rundt halsen hennes. Det kunne hun ikke gjøre.

«Dette er en tabbe», sa hun til Connie mens hun snek seg bak bordet. «Jeg kan ikke … Dette er … Vi bør ta kontakt med Maude og høre om hun fortsatt er villig til å betale.»

«Det blir ikke nødvendig.»

Alicia stivnet til, og all farge og varme forsvant fra ansiktet hennes da stemmen hans omsluttet henne, kvalte henne, sjokkerte henne, så hjertet føltes som om det hadde fått støt.

«Connie.» Det var en kvalt bønn, men om hva? Hva ville hun at assistenten skulle si eller gjøre?

«God kveld, sir. Er du den heldige vinneren av miss Griffithsʼ tjenester?»

Hun hørte knapt Connies spørsmål. Det ringte i ørene, og tankene hennes var i fritt fall da hun innså at Graciano ikke bare var her, men at han også hadde budt på henne.

«Ja.»

«Vidunderlig. Og hva heter du, sir?»

Alicia snudde seg langsomt og forberedte seg på å stå ansikt til ansikt med ham igjen, denne gangen med vissheten om at han nettopp hadde lovet en ublu sum for en uke av hennes tid. 

«Dette er Graciano Cortéz, Connie», sa Alicia stille.

Tusen milliarder følelser slo ned i henne som et tog ute av kontroll.

Hva tenkte han på? Han hadde avvist forslaget om en drink, og likevel hadde han budt et vanvittig beløp på hennes evner til å organisere arrangementer?

«Noen du kjenner?» spurte Connie.

«Bare en jeg var sammen med for mange år siden.» Det føltes viktig å skille fortiden fra nåtiden.

«Jeg skjønner.» Connie rynket pannen.

«Jeg antar at du har et arrangement du vil at jeg skal organisere?

«Korrekt.»

«Legg igjen opplysningene dine hos assistenten min, Connie, så tar jeg kontakt med deg når betalingen er gjennomført.»

«Jeg krever at du begynner på mandag.»

«Mandag? Hvorfor så tidlig?»

«Arrangementet er i slutten av måneden.»

«Hvorfor har du ikke ordnet det allerede?»

«Jeg var ikke klar over at mine fem hundre tusen pund også ga meg en utspørring. Kan du gjøre det, eller ikke?»

Alicia sendte Connie et vantro blikk, og Connies eget ansiktsuttrykk gjenspeilte forvirring. «Du har to møter, men jeg kan flytte dem en uke frem i tid.»

Det var ikke det svaret Alicia ønsket seg.

«Hva heter du?» Graciano rettet oppmerksomheten mot Alicias høyre side.

«Connie.»

«Assistenten min sender en reiserute til deg i morgen tidlig, Connie. Jeg har bruk for miss Griffithsʼ tjenester i fem netter. Flyet hennes går tidlig mandag morgen.»

«Vent litt.» Alicia måtte trekke pusten. I et øyeblikk var hun seksten år igjen, alle hennes håp, ønsker og drømmer var sentrert rundt denne mannen, og hun ble nesten fysisk syk av å tenke på hvor langt livet hadde ført henne fra ham, hvor langt de var fra hverandre nå. Ville hennes sekstenårige jeg noen gang ha forstått at de kunne snakke så avmålt til hverandre? «En uke av min tid betyr en uke av min tid, ikke … Jeg kan ikke … Du forventer vel ikke at jeg skal dra til Spania med deg?»

«Jeg antar at mine fem hundre tusen pund kjøper meg din udelte oppmerksomhet?»

«Ja, men det kan jeg gi deg fra kontoret mitt hjemme.»

«Nei», svarte han kaldt, men besluttsomt. «Begivenheten skal finne sted på øya mi, og det bør også planleggingen gjøre. Du kan umulig ordne det som er nødvendig uten å se stedet med egne øyne. Hvis du vil ha pengene mine, må du godta vilkårene.»

Hun mistet munn og mæle.

«Mr. Cortéz.» Connie forsøkte å gjøre samtalen litt mer formell. «Det er ikke slik disse tingene vanligvis …»

«Donasjonen min er ikke vanlig», sa han med selvsikkerheten til en mann som hadde helt rett. «Dette er avtalen. Ta den eller la være.»

Hver eneste fiber i Alicias kropp ville at hun skulle avvise det, be ham dra til helvete. En uke på Gracianos øy? Hun var ikke gal. Hun var ikke dum. Men hun hadde allerede regnet ut hva den halve millionen kunne gjøre, hvor mange familier den kunne hjelpe. Hun kunne ikke være grunnen til at veldedighetsorganisasjonen mistet donasjonen. Bitterheten krøp gjennom henne mens hun mentalt flyttet rundt på bitene i livet sitt. Diane kunne passe Annie. Hun hadde en hektisk hverdag, men Alicia visste at hun bare trengte å spørre, så ville Diane hjelpe. Den eldre kvinnen hadde blitt som en mor eller bestemor for Alicia, den eneste personen i livet hennes som hun hadde kunnet stole på helt fra tiden da Annie fortsatt vokste inni henne.

Det ville bli en prøvelse å være borte fra datteren i fem netter, de hadde aldri vært adskilt i mer enn én natt, og selv da bare sjelden og når det var helt nødvendig, men Annie var ikke lenger en baby. I en alder av ni år følte hun at hun var på nippet til å bli tenåring allerede, beina var blitt utrolig lange og slanke, håret falt helt ned til midjen, vilt som Alicias alltid hadde vært, men kastanjebrunt istedenfor solskinnsblondt.

Annie var en selvsikker, godt likt jente som elsket skolen og snakket med modenheten til et mye eldre barn. Hun kunne klare seg uten Alicia i en uke.

Det gjorde vondt i Alicias hjerte, selv om hun visste at selvstendighet egentlig var en god ting. Det føltes likevel som et slags svik.

Hun så at Graciano stakk hånden ned i lommen og tok frem telefonen. «Jeg overfører pengene nå, hvis du går med på det.»

Hvordan i all verden ble han så latterlig rik?

Et bilde av ham den siste dagen dannet seg i hodet hennes, like tydelig som om det var et fotografi: rufsete joggesko, gamle jeans, en løs T-skjorte. Hun fikk vondt i halsen. Selv med de brukte klærne hadde han alltid fremstått med selvtillit og klasse. Han hadde alltid vært ment for mer enn det livet han levde. Spørsmålet var ikke hvordan han hadde blitt rik, men hvorfor hun noensinne hadde tvilt på ham.

«Alicia?» Connie rynket pannen og så på sjefen, Hun oppfattet tydeligvis Alicias ambivalens og nølte med å svare.

Alicia stirret på Graciano og ønsket at hun forstod ham like godt nå som den gangen. Hva tenkte han på? Hva var det han ville?

«Det er en svært sjenerøs donasjon, herr Cortéz. Connie tar seg av formalitetene. Unnskyld meg, men det er noen jeg må snakke med.»

*

«Skal du virkelig til Spania? I en uke?»

Det var umulig å møte Annies intelligente, nysgjerrige øyne. Alicia følte en ny type skyldfølelse da hun så på den lille jenta som var så lik faren hun aldri hadde møtt, faren som hadde gjort det klart at han aldri mer ville høre fra Alicia.

Helt til i går kveld.

Hun hadde forsøkt å fortelle ham det, minnet hun seg selv på. Hun hadde ikke ønsket dette. Hadde ikke valgt det. Likevel føltes det plutselig som en forbrytelse at hun hadde født Gracianos barn og oppdratt henne i ni år.

«Mamma?»

Tårene satte seg i halsen da hun tvang seg selv til å se sin elskede datter rett i øynene. Hun lå godt tildekket i den fortsatt svært barnslige sengen sin i det lille, blekrosa rommet øverst i trappen.

«Vel, elskling, det er meningen at det skal være fem netter, men jeg skal gjøre mitt beste for å komme hjem tidligere. Tror du det går bra?»

Annie rynket på nesen og krøp dypere ned i putene. «Du vet vel at Didee lar meg spise iskrem før middag når du ikke er her.»

Alicia lo. «Er det derfor vi aldri ser ut til å ha noe igjen i fryseren når jeg leter?»

«Nei, det er fordi Didee har to store skåler for seg selv», korrigerte Annie. «Hvordan er Spania?»

Tankene flommet over av solskinn, appelsiner som ble plukket rett fra treet og spist mens de enda var varme, krystallklart vann, bølgende åser, leirbygninger, musikk som pustet liv i sjelen, de snilleste menneskene i verden … Graciano da han først ankom, helt utmagret med sinte, mørke øyne og fascinerende, dyktige hender, så stille i begynnelsen, så kald, at hun ikke kunne la være å ønske å få ham til å smile.

«Det er vakkert.»

«Hvor lenge bodde du der?»

«Fem år.» Hun kremtet. «Vi flyttet rett etter at bestemoren din, moren min, døde.»

«Hvor?»

«Bestefaren din hadde en eiendom utenfor Sevilla og en kirke i utkanten av byen». Misjonen var knyttet til kirken og tok seg av hjemløse barn, og det hadde vært mange av dem.

«Skal du dra til Sevilla?»

«Ikke på denne turen.»

«Skal du treffe faren din?»

«Nei, kjære. Jeg tror ikke det.» Hun hadde vært forsiktig med å påvirke Annies meninger om presten, men etter hvert som den lille jenta ble eldre, hadde hun naturlig nok blitt mer nysgjerrig. En dag ville Alicia bli nødt til å være ærlig om splittelsen som hadde oppstått mellom dem, om hvordan faren hadde kastet henne ut, så skuffet over at hun ble gravid som sekstenåring at han ikke kunne fortsette å bo sammen med henne.

Du er min største fiasko, Alicia.

En dag skulle hun fortelle datteren at Edward Griffiths, en beundret og respektert troende mann, hadde truet med å anmelde Graciano hvis Alicia noen gang snakket med ham igjen. Den trusselen hadde hengt over hodet hennes i årevis. Som liten jente hadde hun alltid trodd på den, og selv nå, som voksen, trodde hun på den kyniske sannsynligheten i Edwards ord.

Gutten fra gata, uten familie og uten noen til å snakke for seg, utnyttet deg i mitt hjem. Ingen politibetjent eller dommer kommer til å tro ham. Han vil råtne i fengsel for dette. Bare gi meg en grunn til å gjøre det, så gjør jeg det. Han fortjener det.

«Hvorfor ikke?»

Hun ble dratt tilbake til nåtiden.

«Jeg skal på jobb, og jeg kommer ikke til å kaste bort et øyeblikk på noe annet enn jobb, for jeg vil være så desperat etter å komme hjem til deg.» Hun lente seg frem og kysset Annie på pannen. «Di henter deg på skolen i morgen», sa hun. «Og vi ses lørdag morgen til fotball, ok?»

«Vi spiller mot Ridgehaven.»

«Jeg vet det.» Alicia smilte og reiste seg.

«De er virkelig gode.»

«Ja, men det er du også.» Hun rufset den lille jentas vaniljeduftende hår. «Legg deg til å sove, vennen min. Vi ses i morgen tidlig.»

*

Gracianos øyne jaget de rullende bølgene som om han kunne finne en mening i rytmen, som om havets dyp kunne hjelpe ham med å få klarhet, men det hjalp ikke. Han stirret på havet, og alle spørsmålene som vanligvis plaget ham, virvlet rundt og kvernet, og det viktigste av dem alle, hvor broren var. Han tenkte nok en gang på vissheten om at han var helt alene på jorden, og at han hadde mistet hele familien for alltid.

Han hadde begynt å akseptere den virkeligheten.

Men å se Alicia igjen hadde satt alt i sving, fått ham til å huske en tid da han hadde håpet på en ny familie, da hjertet hans hadde begynt å åpne seg, bare litt.

For så å smelle igjen på spektakulært vis og aldri bli åpnet igjen.

Beslutningen om å finne på en tilstelning som hun kunne organisere, var spontan og umiddelbar, men han angret ikke. Graciano stolte på instinktene sine, og i det øyeblikket han så henne igjen, visste han at det var på høy tid at hun tok et oppgjør med hvordan hun hadde behandlet ham.

I det siste hadde han tenkt på broren igjen. På foreldrene. På en barndom som flimret i horisonten som solstråler, flyktig og slående, varm og umulig å gripe tak i. Morens latter, farens stemme, brorens lille kropp, hånden hans som gled inn i Gracianos hånd når de krysset veien på vei til skolen.

Han hadde vært elsket, og han hadde elsket dypt, og så hadde han mistet alt, under de mest forferdelige omstendigheter. Han husket lyden av metall mot metall da bilen deres ble påkjørt og dyttet inn i autovernet.

Han lukket øynene, skjøv tankene fra seg og ignorerte den dunkende følelsen dypt i magen, en lengsel etter noe han hadde mistet for lenge siden og som aldri kunne erstattes.

Graciano var pragmatiker. Han kunne ikke få broren sin tilbake, han kunne ikke redde foreldrene sine og han kunne ikke finne tilbake til familien sin, men han hadde alle pengene i verden, og ved denne ene anledningen kunne han bruke dem til å rette opp i minst én feil fra fortiden: Han kunne få Alicia til å angre, og det hadde han tenkt å nyte …

